section_heading: Vojna karijera
paragraph_text: Josef Metzger je rođen 19. siječnja 1870. u Berežaniju u Galiciji. Vojnu naobrazbu stječe u Terezijanskoj vojnoj akademiji nakon čega s činom poručnika služi u 3. pješačkoj pukovniji. Od 1891. pohađa Ratnu vojnu školu u Beču koju završava 1893. godine. Tijekom pohađanja Ratne škole, 1892. godine, promaknut je u čin natporučnika. Nakon što je služio u raznim jedinicama austrougarske vojske, u ožujku 1896. raspoređen je u operativni odjel Glavnog stožera u kojem služi veći dio svoje karijere. Godine 1896. unaprijeđen je u čin satnika, čin bojnika dostiže u svibnju 1904., dok je u čin potpukovnika promaknut u svibnju 1909. godine. U travnju 1910. imenovan je načelnikom operativnog odjela Glavnog stožera, te na toj dužnosti sudjeluje u izradi ratnih planova austrougarske vojske. Godinu dana poslije tog imenovanja, u svibnju 1911., unaprijeđen je u čin pukovnika.